రాహుల్, హార్దిక్ పాండ్యాలను వెంటాడుతున్న వివాదం
ఈ ఇద్దరు క్రికెటర్లపై కొనసాగుతున్న సస్పెన్షన్ వేటు
వీరి భవితవ్యం తేల్చనున్న నరసింహా కమిటీ నివేదిక
మహిళలపై అసభ్యకర వ్యాఖ్యలు చేసి జట్టుకు దూరమైన కేఎల్ రాహుల్ , హార్దిక్ పాండ్యాలపై సర్వోన్నత న్యాయస్థానం సుప్రీంకోర్టు కీలక నిర్ణయం తీసుకుంది. ఈ కేసును విచారించేందుకు అంబడ్స్‌మన్‌ను నియమిస్తున్నట్లు ప్రకటించింది. ఈ క్రికెటర్ల భవితవ్యం తేల్చేందుకు బీసీసీలో అంబడ్స్‌మన్‌గా మాజీ సోలిసిటర్ జనరల్ పీఎస్ నరసింహను నియమించింది.
జస్టిస్ ఏఎమ్ సప్రే, జస్టిస్ ఎస్‌ఏ బొబ్డేల బెంచ్‌తో పాటు అంబడ్స్‌మెన్ ఈ కేసును విచారించనున్నారు. అనారోగ్యం కారణంగా గోపాల్ సుబ్రమణ్యం రాజీనామా చేయడంతో పీఎస్ నరసింహను ఆ స్థానంలో నియమించింది. జాతీయ జట్టుకు ప్రాతినిధ్యం వహిస్తున్న క్రికెటర్ల కేసు కనుక ఈ నియామకం చేపట్టాల్సి వచ్చిందని కోర్టు పేర్కొంది. ఇద్దరు జడ్జీలు, నరసింహ.. హార్దిక్, రాహుల్‌ల కేసు విచారణ చేస్తారు. చివరగా విచారణ తర్వాత నరసింహ ఇచ్చే నివేదికపై భారత క్రికెటర్ల భవితవ్యం ఆధారపడి ఉండనుంది.
మరోవైపు సీవోఏ చీఫ్ వినోద్ రాయ్ మాత్రం సాధ్యమైనంత త్వరగా ఈ వివాదంపై ఓ నిర్ణయం తీసుకోవాలని అభిప్రాయపడుతున్నారు. చట్టపరమైన వివాదంగా మారితే నిర్ణయం తేలడానికి మరింత సమయం పడుతుందని, అది జట్టు ప్రయోజనాలు దెబ్బతీస్తుందన్నారు. కానీ సీవోఏ మరో సభ్యురాలు, మాజీ క్రికెటర్ డయానా ఎడుల్జీ మాత్రం బీసీసీఐ లీగల్ సెల్ అభిప్రాయం కోరదామంటూ నిర్ణయం తీసుకోకుండా జాప్యం జరగడానికి కారణమయ్యారు. ఇప్పటికే ఆస్ట్రేలియా సిరీస్‌కు అందుబాటులో లేని హార్దిక్, రాహుల్.. త్వరలో న్యూజిలాండ్ సిరీస్‌కు అందుబాటులో ఉండనున్నారా.. లేదో స్పష్టత లేదు.
కాగా, బాలీవుడ్ దర్శకనిర్మాత కరణ్ జోహర్ నిర్వహించే కాఫీ విత్ కరణ్ అనే షోలో పాల్గొన్న వీళ్లు.. సెక్స్ గురించి మాట్లాడుతూ మహిళలపై అసభ్యకర వ్యాఖ్యలు చేశారు. మహిళా సంఘాల నుంచి తీవ్ర విమర్శలు, ఫిర్యాదులు రావడంతో బీసీసీఐ వీరిని ఆసీస్ పర్యటన నుంచి అర్ధాంతరంగా భారత్‌కు రప్పించి విచారణ చేపట్టింది.
In Videos: పాండ్యా, రాహుల్‌ల క్షమాపణ సరిపోదన్న సీవోఏ
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.